Publication: Magyar Közlöny
Issue: MK-1998-32 (Year: 1998, Number: 32)
Era: 1990-2004
Section: Melléklet a 11/1998. (IV. 17.) NM rendelethez
Paragraph Index: 762

1. A foglalkozás gyakorlása során előforduló legfontosabb feladatcsoportok, feladatok — Felméri az ellátásra kerülő páciensek szükségleteit, megszervezi és közreműködik azok kielégítésében. — Egészségnevelési feladatokat végez. — A diagnosztikai és terápiás eljárásokra a beteget a szakmai szabályok szerint előkészíti. — A beteget kikérdezi a vizsgálat elvégzése szempontjából lényeges anamnesztikus adatokról, korábbi vizsgálataikról. Minden információt dokumentál. — A vizsgálatokhoz/beavatkozásokhoz szükséges eszközöket, gyógyszereket, kontrasztanyagokat, készülékeket előkészíti, kezeli, karbantartja és orvosi útmutatás alapján pótolja. (Orvosi utasításra a kontrasztanyagot a betegnek beadja vagy beadásában közreműködik.) — A munkával kapcsolatos fertőtlenítő eljárásokat elvégzi, a higiénés előírásokat betartja és betartatja. — A betegeket fogadja, irányítja, tájékoztatja, közreműködik írásos beleegyezésének (tájékoztató beleegyezés) a kikérésében. Megtanítja a szükséges együttműködésre, a vizsgálathoz beavatkozáshoz szükséges adekvát viselkedésre. — A pácienst a vizsgálatokra előkészíti. — A vizsgálat közben a beteget megfigyeli, az észlelteket közli a vizsgáló orvossal. — A pácienst a vizsgálatok alatt segíti. — A fiziológiás és kóros állapotokat elkülöníti, véleményét közli a vizsgálatot végző orvossal. Az életveszélyes állapotot felismeri, az első adekvát intézkedést megteszi, az ehhez szükséges eszközöket karbantartja, készenlétükről gondoskodik. Mindeközben a beteget pszichésen támogatja, szomatikus szükségleteiről intézkedik. — Egyes diagnosztikai műveleteket, vizsgálati típusokat elvégez, részben önállóan, részben az orvos utasítására, vagy vele együttműködve, illetve a vizsgálatok kivitelezésében közreműködik. — Felvételeket önállóan készít és kidolgoz. — Az elkészült vizsgálat képanyagát elkészíti, kidolgozza, értékeli, leletezésre előkészíti. Közreműködik a leletezésben, gondoskodik és ellenőrzi a leletkiadást. A lelet dokumentálását elkészíti és ellenőrzi. — A kész vizsgálat dokumentációit megfelelően archiválja. — A statisztikai kimutatásokat elkészíti. — A munkájával kapcsolatos sugárvédelmi előírásokat betartja és betartatja a páciens, a környezete és a saját egészsége érdekében. A sugárvédelmi eszközöket adekvátan használja. — A technikai és műszaki hibákat felismeri, az esetleges egészségi és anyagi kár megelőzése érdekében megteszi az első megfelelő lépéseket, és további elhárításuk megszervezésében közreműködik. — Mindenkor a személyre szóló betegellátás szempontjainak figyelembevételével tevékenykedik. Törekszik a gazdaságos és feladatorientált munkavégzésre. — Konzultál és együttműködik a team más tagjaival és az ellátásban részt vevő más teamekkel. — A higiénés rendszabályokat betartja és betartatja. — A képalkotó berendezéseket és egyéb technikai eszközöket tisztán tartja. — Önmagát képezi, ismereteit átadja munkatársainak, valamint a gyakorló asszisztens tanulóknak. — Folyamatos minőségbiztosítást és kontrollt végez önálló kompetenciái vonatkozásában. Továbbá: Röntgendiagnosztikai munkahelyen: — A kért röntgenfelvételt elkészíti, technikai szempontból értékeli, szükség esetén megismétli, illetve az eredeti problémafelvetés alapján újabb felvétellel egészíti ki, orvossal történt konzultáció után. Ultrahang munkahelyen: — Az ultrahang vizsgálóberendezés programjai közül a vizsgálathoz adekvát program kiválasztása, alkalmazása. — Végtagi és nyaki, valamint kismedencei és hasi ultrahang vizsgálatok önálló végzése orvosi felügyelettel. Konzultáció az orvossal a további vizsgálatokról. Képi dokumentáció készítése, adatbázis kezelése. — Ultrahangvezérelt intervenciós beavatkozások előkészítése, közreműködés a kivitelezésben. Komputertomográfiás (CT) munkahelyen: — A betegek pszichés felkészítése a vizsgálatra. — A vizsgálat megtervezése orvossal történt konzultáció alapján. — Az egyes vizsgálati protokollok önálló elvégzése. — A vizsgálat feldolgozása (mérések, rekonstrukciók elvégzése). Adatbázis-kezelés. — Komputertomográfiával vezérelt intervenciós beavatkozások előkészítése, közreműködés a kivitelezésben. Mágneses rezonanciás (MR) munkahelyen: — A betegek pszichés felkészítése a vizsgálatra. — Az MR-rel kapcsolatos különböző vizsgálati szekvenciák, speciális képalkotási és diagnosztikai lehetőségek ismerete és alkalmazása. — A berendezés technikai sajátosságaiból fakadó különleges veszélyek figyelembevétele a betegek felvilágosítása során (implantált fémprotézisek, pacemaker, ruházat). — A vizsgálatot kizáró okok felismerése, speciális munkavédelmi intézkedések betartása és betartatása. 1998/32. szám Angiográfiás-intervenciós munkahelyen: — A műtői munka speciális körülményeinek és szabályainak figyelembevétele. — Ezen a munkahelyen kiemelt feladat a beteg megfelelő elhelyezése, az írásbeli tájékoztató beleegyezés kérése. — Előkészítés a beavatkozáshoz. — A szövődmények elhárításához szükséges anyagok, eszközök biztosítása, a folyamatos készenléti állapot. — A speciális eszközök, katéterek, kontrasztanyag, befecskendező automata előkészítése, működőképességének biztosítása. — A műtői higiénés protokollok elkészítése, végzése, gyakorlati kivitelezése és monitorozása. — A vizsgálati programok elkészítésében és kivitelezésében való közreműködés, a képi dokumentáció elkészítése, archiválása (film, video, computer disc stb.).

Source: https://magyarkozlony.hu/hivatalos-lapok/f09911e4c9cf59b5eacbe293c7e3a1b4a2f7daa2/dokumentumok/94109914ef31ddfadd6e075aa568c9fd38ed4230/letoltes